กาญจนบุรี ปลอดผู้ป่วยโควิดฯ ส่งหญิงห้วยกระเจา รักษาหายกลับบ้าน
ผวจ.กาญจนบุรี ร่วมส่งผู้ป่วยรายสุดท้าย รายที่ 8 หญิงชาวห้วยกระเจากลับบ้าน หลังรพ.พหลพลพยุเสนา-รพ.มะการักษ์ รักษาหายแล้วทั้งหมด มั่นใจ สามารถเอาชนะเชื้อโควิด-19ได้วันที่ 23 เม.ย.63 ที่อาคาร ญสส.โรงพยาบาลพหลพลพยุเสนา อำเภอเมือง จังหวัดกาญจนบุรี ทางโรงพยาบาลพหลพลพยุหเสนาได้ส่ง นางสว่าง เชื้อดี (ได้รับการยินยอมจากผู้ป่วย โรงพยาบาลพหลพลพยุหเสนา ในการเปิดเผยชื่อและข้อมูลแล้ว)ซึ่งผู้ป่วยติดเชื้อไวรัสโควิด-19 รายสุดท้ายที่ได้รับการรักษาจนปลอดเชื้อและได้รับอนุญาตให้กลับบ้านที่อำเภอห้วยกระเจาได้แล้ว โดยมีสามีชาวฟินแลนด์ ซึ่งเป็น 1 ในผู้ป่วยติดเชื้อไวรัสโควิด-19 ของจังหวัดกาญจนบุรี ที่ได้เข้ารับการรักษาจนปลอดเชื้อและได้ส่งตัวกลับบ้านที่อำเภอห้วยกระเจาไปก่อนหน้านี้ มารับยังหน้าห้องผู้ป่วยเพื่อที่จะเดินทางกลับบ้าน โดยได้มอบช่อดอกไม้ให้กำลังใจกับภรรยาด้วยจากนั้นทางเจ้าหน้าที่และทีมแพทย์ ได้นำผู้ป่วยลงมายังชั้น 1 อาคาร ญสส. บริเวณด้านหน้าอาคาร โดยมีนายจีระเกียรติ ภูมิสวัสดิ์ ผู้ว่าราชการจังหวัดกาญจนบุรี ได้ร่วมส่งผู้ป่วยรายนี้กลับบ้าน ซึ่งได้มอบดอกไม้แสดงความยินดี พร้อมด้วย นพ.สมเจตน์ เหล่าลือเกียรติ ผู้อำนวยการโรงพยาบาลพหลพลพยุหเสนา นพ.รักษ์พงษ์ เวียงเจริญ รองผู้อำนวยการฝ่ายการแพทย์ นางอวยพร จงสกุล รองผู้อำนวยการฝ่ายการพยาบาล นายวรัตนถ์ แก้วบุญชู รองผู้อำนวยการฝ่ายบริหาร นายแพทย์ประพันธุ์ ภูมิรัตนรักษ์ รองผู้อำนวยการกลุ่มภารกิจด้านบริการปฐมภูมิ นายวิบูลย์ ภัณฑบดีกรณ์ รองผู้อำนวยการกลุ่มภารกิจด้านพัฒนาระบบบริการและสนับสนุนบริการสุขภาพ นายแพทย์ชัชพงษ์ กุลกฤษฎา หัวหน้ากลุ่มงานอายุรกรรม พญ.กิตติมา นพเก้ารัตนมณี นายแพทย์ชำนาญการ โรงพยาบาลพหลพลพยุหเสนา พร้อมด้วยทีมสหวิชาชีพ ทีมแพทย์ พยาบาล เจ้าหน้าที่ ได้ตั้งแถวยืนส่งพร้อมร่วมปรบมือแสดงความยินดีกับผู้ป่วยและส่งขึ้นรถโรงพยาบาล นำส่งยังบ้านที่อำเภอห้วยกระเจาขณะเดียวกันในพื้นที่ ได้มีทีมหมอ พยาบาล เจ้าหน้าที่จากโรงพยาบาลห้วยกระเจา พร้อมด้วยผู้นำชุมชน ชาวบ้าน ร่วมต้อนรับผู้ป่วยกลับบ้านอีกด้วยสำหรับผู้ป่วยรายนี้ เป็นเพศหญิง อายุ 56 ปี สัญชาติไทย เดินทางมาจากประเทศฟินแลนด์ ตั้งแต่วันที่ 2 มีนาคม 2563 เดินทางถึงภูมิลำเนาที่อำเภอห้วยกระเจา จนวันที่ 8 มีนาคม 2563 มีอาการไข้ ได้ไปพบแพทย์ที่โรงพยาบาลห้วยกระเจา ผู้ป่วยปฏิเสธการนอนโรงพยาบาล แพทย์จึงได้นัดตรวจเป็นระยะ จนวันที่ 17 มีนาคม 2563 ผลการตรวจเบื้องต้นพบเชื้อไวรัสโควิด-19 ผู้ป่วยเข้ารับการรักษาและมีอาการวิกฤติจึงส่งต่อเข้ารับการรักษาที่โรงพยาบาลพหลพลพยุหเสนา ทีมแพทย์ พยาบาลได้รักษาเป็นอย่างดีสุดความสามารถจนอาการดีขึ้นปลอดเชื้อไวรัสโควิด-19 จึงได้ส่งตัวกลับบ้านในวันที่ 23 เมษายน 2563นางสว่าง เชื้อดี ผู้ป่วยและสามี ได้กล่าวขอบคุณทีมแพทย์ พยาบาล ที่ได้รักษาและได้รับการดูแลจากทีมแพทย์พยาบาลเป็นอย่างดีมาก รวมไปถึงทุกภาคส่วนทุกคนที่ให้การช่วยเหลือ และรู้สึกดีใจมากที่ได้รับการรักษาจนได้กลับบ้านนายจีระเกียรติ ภูมิสวัสดิ์ ผู้ว่าราชการจังหวัดกาญจนบุรี กล่าวว่า ขอขอบคุณทางโรงพยาบาลพหลพลพยุหเสนาที่ได้ให้การรักษาผู้ป่วยเป็นอย่างดี ทราบว่าจากการส่งตัวเข้ารับการรักษามีอาการวิกฤติ เป็นรายที่มีอาการที่น่าเป็นห่วงที่สุด แต่ด้วยความร่วมมือร่วมใจของทีมแพทย์และพยาบาลรักษาจนอาการดีขึ้นตามลำดับจนเป็นปกติ จึงเป็นรายสุดท้ายของทั้งโรงพยาบาลพหลพลพยุหเสนาและโรงพยาบาลมะการักษ์ ที่ได้รักษาผู้ป่วยทั้ง 8 ราย จนปลอดเชื้อไวรัสโควิด-19 และในครั้งนี้จะเป็นภาพแห่งความประทับใจ เนื่องจาก ณ วันนี้เป็นวันที่เราสามารถเอาชนะเชื้อโควิด-19 ในจังหวัดกาญจนบุรีได้หากในอนาคตไม่มีผู้ติดเชื้อไวรัสโควิด-19 เข้ารับการรักษาอีก วันนี้ก็จะเป็นวันที่ประทับใจอย่างยิ่ง และอยากเชิญชวนประชาชนชาวจังหวัดกาญจนบุรี รวมทั้งบุคลากรทางการแพทย์ รวมไปถึง อาสาสมัครสาธารณสุขประจำหมู่บ้าน กำนัน ผู้ใหญ่บ้าน ในพื้นที่ร่วมกันสอดส่องดูแลให้ความร่วมมือเหมือนกับที่ได้ร่วมกันปฏิบัติงานตั้งแต่วันแรกจนถึงปัจจุบัน จังหวัดกาญจนบุรีจะต้องเอาชนะเชื้อไวรัสโควิด-19 ตลอดไปด้าน น.พ.สมเจตน์ เหล่าลือเกียรติ ผู้อำนวยการโรงพยาบาลพหลพลพยุหเสนา กล่าวว่า มีความยินดีเป็นอย่างยิ่งที่ผู้ป่วยรายสุดท้ายของโรงพยาบาลพหลพลพยุหเสนาได้กลับบ้าน เนื่องจากผู้ป่วยขณะเข้ารับการรักษามีอาการวิกฤติ ต้องใส่เครื่องช่วยหายใจ ก็ต้องยกย่องทีมแพทย์ พยาบาลที่ดูแลอย่างเข้มแข็ง แม้จะอยู่ในความเสี่ยง จนขณะนี้สามารถกลับบ้านได้ หวังเป็นอย่างยิ่งว่าจะไม่มีผู้ติดเชื้อไวรัสโควิด-19 ในพื้นที่จังหวัดกาญจนบุรี หากพบผู้ทางโรงพยาบาลพหลพลพยุหเสนาสามารถรักษาได้อย่างเต็มที่ แต่อย่างไรก็ตามขอความร่วมมือให้ประชาชนปฏิบัติตามมาตรการหยุดเชื้อเพื่อชาติ สวมหน้ากากอนามัย เว้นระยะห่าง ล้างมือบ่อยๆ ตามมาตรการของกระทรวงสาธารณสุขทางด้าน พญ.กิตติมา นพเก้ารัตนมณี นายแพทย์ชำนาญการ โรงพยาบาลพหลพลพยุหเสนา ทีมแพทย์ผู้ให้การรักษาผู้ป่วย ได้กล่าวว่า โรคนี้เป็นโรคใหม่ที่มีความรุนแรงทำลายปอดค่อนข้างมาก และผู้ป่วยได้รับความอันตรายค่อนข้างสูง การที่ได้รักษาผู้ป่วยได้สามารถกลับมามีอาการดีขึ้นจนเป็นปกติและได้กลับสู่ครอบครัว ก็รู้สึกดีใจ เนื่องจากผู้ป่วยรายนี้มีอาการวิกฤติเป็นอย่างมาก ทางทีมแพทย์ พยาบาล มีความตั้งใจในรักษาเพื่อให้ผู้ป่วยให้พ้นสภาวะวิกฤติ จนวันนี้ผู้ป่วยได้กลับไปใช้ชีวิตปกติเป็นความภูมิใจของทีมแพทย์ และพยาบาล ที่พร้อมเสียสละ บุคลากรทุกคนรู้ว่ามีความเสี่ยง ยิ่งการที่ผู้ป่วยมีอาการหนักจะมีเชื้อเยอะ ก็เป็นความเสี่ยงอย่างมาก บุคลากรทุกคนที่ปฏิบัติหน้าที่ต้องแยกออกจากครอบครัว แต่ทุกคนก็พร้อมที่จะเสียสละเพื่อช่วยให้ 1 ชีวิตให้ได้มีชีวิตต่อไปได้ อย่างไรก็ตามแม้ขณะนี้จังหวัดกาญจนบุรีจะปลอดผู้ป่วยแล้ว แต่ก็อยากให้ชาวจังหวัดกาญจนบุรี ไม่มีผู้ติดเชื้อนี้อีก เพราะติดแล้วมีความอันตรายอาจจะทำให้ผู้ป่วยลำบากในอนาคต เป็นสิ่งที่ไม่อยากให้เกิดอยากให้ผ่านพ้นไปได้
ผวจ.กาญจนบุรี ร่วมส่งผู้ป่วยรายสุดท้าย รายที่ 8 หญิงชาวห้วยกระเจากลับบ้าน หลังรพ.พหลพลพยุเสนา-รพ.มะการักษ์ รักษาหายแล้วทั้งหมด มั่นใจ สามารถเอาชนะเชื้อโควิด-19ได้ 
โควิด-19,ปลอดโควิด,โควิด-19 กาญจนบุรี,ข่าวทั่วไป